**อย. ร่วมขับเคลื่อนเกลือบริโภคเสริมไอโอดีนถ้วนหน้า ป้องคนไทยห่างไกลโรคขาดสารไอโอดีน**

อย. บูรณาการทุกภาคส่วนสุ่มตรวจปริมาณไอโอดีนในเกลือบริโภค มุ่งเน้นให้คนไทยได้รับไอโอดีนที่เพียงพอและเหมาะสม ลดปัญหาโรคขาดสารไอโอดีนในประเทศไทยอย่างยั่งยืน

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ไอโอดีน (Iodine) คือแร่ธาตุที่มีความจำเป็นต่อร่างกายช่วยในการสร้างฮอร์โมนไทรอยด์ ทำหน้าที่ควบคุมอวัยวะต่าง ๆ ของร่างกาย เช่น ควบคุมการเผาผลาญสารอาหารในร่างกาย มีส่วนช่วยในการเจริญและเติบโตของระบบประสาทและสมอง สำหรับอาหารที่มีสารไอโอดีนตามธรรมชาติพบมากในพืชและสัตว์ทะเล เช่น ปลาทะเล กุ้งทะเล สาหร่ายทะเล ทั้งนี้ กระทรวงสาธารณสุขได้กำหนดนโยบายเกลือบริโภคเสริมไอโอดีนถ้วนหน้าเป็นวาระแห่งชาติในการป้องกันและแก้ไขโรคขาดสารไอโอดีนในประเทศไทย

โดยสำนักงานคณะกรรมการอาหารและยา (อย.) ได้ออกกฎหมายกำหนดให้มีการเสริมไอโอดีนในเกลือบริโภค 20 - 40 ppm น้ำปลา ผลิตภัณฑ์ที่ได้จากการย่อยโปรตีนของถั่วเหลือง และน้ำเกลือปรุงอาหาร 2 - 3 ppm อย. จึงร่วมขับเคลื่อนการดำเนินงานเรื่องไอโอดีนตามแผนปฏิบัติการด้านการควบคุมและป้องกันโรคขาดสารไอโอดีนแห่งชาติ พ.ศ. 2565 - 2570 เพื่อให้ประชาชนได้รับเกลือบริโภคเสริมไอโอดีนที่ได้มาตรฐาน และได้รับไอโอดีนเพียงพอและเหมาะสม โดยติดตามและเฝ้าระวังปริมาณไอโอดีนในเกลือบริโภคเสริมไอโอดีนร่วมกับสำนักงานสาธารณสุขจังหวัดทั่วประเทศอย่างต่อเนื่อง และติดตามแก้ไขปัญหาในระดับพื้นที่ ให้คำแนะนำผู้ประกอบการทั่วประเทศ รวมถึงพัฒนาเครื่องมือช่วยคำนวณปริมาณไอโอดีนในผลิตภัณฑ์สำหรับผู้ประกอบการ และร่วมกับสถาบันโภชนาการ มหาวิทยาลัยมหิดล พัฒนากระบวนการผลิต และเทคนิคในการควบคุมคุณภาพการผลิต ทำให้ในปีงบประมาณ 2567 พบว่ามีปริมาณไอโอดีนในเกลือบริโภคสอดคล้องตามที่กฎหมายกำหนดร้อยละ 90.1 ซึ่งต้องมีการพัฒนายกระดับการควบคุมคุณภาพอย่างต่อเนื่อง

**รองเลขาธิการฯ อย.** กล่าวในตอนท้ายว่า การบูรณาการขับเคลื่อนการดำเนินงานเพื่อขจัดโรคขาดสารไอโอดีนในประเทศไทยจากทุกภาคส่วน โดยขับเคลื่อนองค์ความรู้ให้แก่ผู้ประกอบการเพื่อให้สามารถควบคุมคุณภาพมาตรฐานการผลิตเกลือบริโภคเสริมไอโอดีน พร้อมทั้งพัฒนามาตรฐานการปฏิบัติงานของเจ้าหน้าที่ส่วนกลางและส่วนภูมิภาคตามข้อกฎหมายที่อยู่ในความรับผิดชอบของ อย. เพื่อให้การปฏิบัติงานเป็นมาตรฐานเดียวกัน  
ทั่วประเทศ และบรรลุเป้าหมายในการควบคุมโรคขาดสารไอโอดีนอย่างยั่งยืนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 25 กุมภาพันธ์ 2568 / ข่าวแจก 112 ปีงบประมาณ พ.ศ. 2568**